Isivuliwe Imikambo Yokuthengisela Izilimo, Kodwa Abanye Bathi Lokhu Kuza Lengozi yeCoronavirus
Umkambo weMbare, eHarare uvulwe ngoMvulo kulandela amazwi kaMnangagwa awokuthi imikambo yokudla kumele ivulwe ngesikhathi sokuvalwa kwelizwe ngenjongo yokwenqabela ukumemetheka komkhuhlane weCoronavirus.
WASHINGTON DC — Umkambo wokuthengisela imbhida lezinye izilimo ezitshiyeneyo eHarare, oweMbare, uvuliwe ngoMvulo kulandela amazwi kaMongameli Emmerson Mnangagwa awokuthi imikambo yokudla kumele ivulwe abalimi bathengise izinto zabo ngalesisikhathi sokuvalwa kwelizwe ngenjongo yokwenqabela ukumemetheka komkhuhlane weCoronavirus. Lanxa uhulumende esithi le yindlela yokuthi abathengisayo bathole imali yokuziphilisa, abanye bathi ukuvulwa kwemikambo lokhu kwenyusa ingozi yokuthelelwana kwalumkhuhlane. Embare kutshone kugcwele abantu abathengisa izilimo zabo abavela endaweni ezitshiyeneyo zelizwe lanxa nje abathengayo bebebalutshwana. Imikambo yokuthengisela ukudla emadolobheni wonke ivalwe ngesikhathi uhulumende eqala uhlelo lokuphoqa abantu ukuthi bahlale ezindlini okwamaviki amathathu ukuze kwehliswe ukumemetheka kweCoronavirus. Kodwa Mnangagwa uthe imikambo le ibalulekile kuzulu ngakho kumele ivulwe. Uthethe isinqumo lesi ngemva kokukhonona kwabantu ngeviki edluleyo kulandela ukutshiswa kwembhida yabalimi ababezama ukuya emkambo weMutare ngamapholisa. Lanxa kubalulekile ukuthi labo abazisebenzayo, abafana labalimi labathengisa ezitaladeni baqhubeke bethola indlela zokuziphilisa, abanye bathi ukuvulwa kwemikambo lokhu kulakho ukwenza umkhuhlane weCoronavirus umemetheke kalula ngoba imikambo igcwala abantu abanengi. Ngokunjalo, bathi uhulumende kumele athathe amanyathelo okuvikela abathengisayo labathengayo, hatshi ukuvula imikambo kuphela kube ngumhlambi kazelusile. “Kumele uhulumende abambe abathengisayo ngamandla ukuthi bagqoke ama-mask nxa besemsebenzini njalo athengise ama-mask ngemali ephansi,” kutsho ingcwethi kwezenotho uMnu Masimba Kuchera. Ngaphandle kwemikambo, abantu abanengi bakhathazekile ngendwendwe zokuthenga impuphu endaweni ezitshiyeneyo. Bathi lanxa bekunanzelela ukuthi ukutshabalala komnotho welizwe yikho okufuqa abantu, indwendwe lezi zenza kubelula ukuthi abantu bathelelane iCoronavirus. “Lanxa besemalayinini laphana, kabalandele leyo migomo, leyo mithetho yokuthi bengathintani ngoba nxa besondelelana kanje bayathelelana kalula lumkhuhlane,” kutsho isiphathamandla senhlanganiso yeCitizens Covid-19 Monitor, uMnu Effie Dlela Ncube. Amazwi akhe agcizelelwe yisiphathamandla senhlanganiso esebenza lozulu wemaphandleni, eyeRural Communities Empowerment Trust, uMnu Vumani Ndlovu, yena osole uhulumende ngokwehluleka ukulungisa udubo lokusilela kwempuphu. “Abantu okumele babone ukuthi abantu abafakwa kungozi yeCoronavirus abathathi izinqumo ezaneleyo; abakhokheli kabathathi izinqumo zokuthi nxa iphuphu ithe yabuya yabiwe kuhle,” kutsho uMnu Ndlovu. Usomabhizimusi olenkampani egaya impuphu, uMnu Abednico Bhebhe, yena utshele iStudio 7 ukuthi uhulumende engabapha umumbu owaneleyo, balakho ukuluqeda udubo lwempuphu kungaze kusaba lesidingo sendwendwe. Le yiviki yesibili isizwe siphakathi kohlelo lokuhlala ezindlini emizameni yokwenqabela iCoronavirus, kodwa abanye bathi ukuhlangahlangana kwabantu kulakho ukwenza uhlelo lolu lungaphumeleli.